Ifølge 3F's stævning af Adecco er de omkring 1.500 arbejdere blevet sendt rundt mellem de 27 forskellige byggepladser i metrobyggeriet fra den ene dag til den anden. Det har betydet skiftende og ofte overlappende arbejdstider.

- De har oplevet at blive flyttet rundt fra plads til plads fra dag til dag. Hver gang, de har flyttet plads, har de også skiftet arbejdstid og har derfor arbejdet rigtigt mange timer både dag og nat, siger Silas Grage.

Arbejdede 33 timer i træk

3F har angiveligt eksempler på, at de tre polske arbejdere har arbejdet op mod 34 dage i træk og op mod 90 timer om ugen. Én af arbejderne havde på et tidspunkt en arbejdsdag på 33 timer, ifølge 3F.

- Det er virkeligt grelle forhold rent arbejdsmiljømæssigt, siger Silas Grage.

3F beskylder ikke Adecco for at have udfyldt falske lønsedler, som ellers tidligere har været et problem med leverandører til metrobyggeriet. I stedet har Adecco gjort sig skyldig i manglende betaling for overarbejde, mener 3F:

- For os er det en sag om, at et firma har misbrugt arbejdstidsbestemmelserne. Det er folk, som har arbejdet til højre og venstre på nye byggepladser og med nye arbejdstider fra dag til dag, uden der på nogen måde har været respekt om den overenskomst, som sætter rammerne for arbejdstiden, siger Silas Grage.

Adecco: Useriøst og urimeligt krav

Det schweiziske vikarbureau Adecco, der med 700.000 tilknyttede vikarer betegnes som verdens største vikarfirma, kalder søgsmålet fra 3F 'useriøst og urimeligt'.

I et skriftligt svar til DR Nyheder siger administrerende direktør for Adecco Danmark, Mickey Maymann:

- Adecco tager sagen meget alvorligt. Vi er blevet mødt med et krav på 1,69 millioner kroner, et krav som vi finder både useriøst og urimeligt. Adecco er en ansvarlig virksomhed, og vi overholder vores overenskomstmæssige forpligtelser.

Maymann henviser til, at der er udbetalt ekstra løn til de tre polske arbejdere. Dermed burde sagen også være lukket, lyder det fra Adecco.

- Vi har tiltrådt mere end 20 overenskomster og administrerer herudover mere end 200 lokalaftaler. Vi kan begå fejl, og vi har også begået en fejl i forhold til de tre vikarer, sagen drejer sig om. Deres løn er derfor blevet reguleret med 89.900 kr. tilsammen, siger Mickey Maymann, som ikke ønsker at udtale sig yderligere, før der falder dom i sagen.

I sit indlæg til Arbejdsretten undrer Adecco sig over, at 3F ikke tidligere har rejst et krav mod Adecco.

- De krav, som 3F rejser i denne sag, har 3F haft alle muligheder for at rejse tidligere, og i så fald ville Adecco have haft mulighed for at forholde sig til kravene, og tvisterne kunne i givet fald være løst ved forhandling.

Største sag om løndumping

Adecco kræver frifindelse i sagen, som ventes afgjort inden for 14 dage.

- Det er for en vikarvirksomhed som Adecco i relation til metroprojektet umuligt dagligt at efterse alle afvigelser fra holddriftsplanerne henset til, at der over de sidste fem år har arbejdet cirka 1.500 vikarer på projektet, skriver Adecco i sit indlæg til Arbejdsretten.

Vinder 3F voldgiftssagen kan Adecco-sagen blive den suverænt største sag om løndumping i danmarkshistorien.